จ๊ากขึ้นเบี้ย30%
ไทยพาณิชย์สามัคคีชี้โดนแน่บ้านน้ำท่วมแห่เคลม2พันล้าน
29 ต.ค. 2565

ไทยพาณิชย์สามัคคีชี้โดนแน่บ้านน้ำท่วมแห่เคลม2พันล้าน
ไทยพาณิชย์สามัคคี เล็งปรับเบี้ยน้ำท่วมบ้านเพิ่ม 30% ตามความเสี่ยง คาดลูกค้าบ้านจมน้ำแห่เคลมไม่ต่ำกว่า 2,000 ล้านบาท
นายวชิระ ช่วยชู รองกรรมการผู้จัดการ หัวหน้ากลุ่มธุรกิจ บริษัท ไทยพาณิชย์สามัคคีประกันภัย กล่าวว่า ขณะนี้บริษัทได้หยุดการขายกรมธรรม์ในส่วนที่คุ้มครองอุทกภัยเป็นการชั่วคราว เนื่องจากติดปัญหาเรื่องบริษัทรับประกันภัยต่อยังไม่ต่อสัญญา โดยคาดว่าบริษัทอาจจะต้องปรับขึ้นค่าเบี้ยประกันขึ้นมาจากปัจจุบันอีกไม่ต่ำกว่า 30% 
“ปกติบริษัทรับประกันต่อจะเข้ามาคุยสัญญาในช่วงเดือน ต.ค. หรือ พ.ย. แต่ตอนนี้ยังเงียบ เพราะบริษัทต่างชาติประเมินว่า เหตุน้ำท่วมเป็นมหันตภัย และมองว่าอัตราเบี้ยประกันที่เหมาะสมสำหรับความเสี่ยงในเรื่องนี้ของไทยในปัจจุบันเฉลี่ยอยู่ที่ 2-2.5% ซึ่งเพิ่มขึ้นมาก ตอนนี้ก็มีลูกค้าสอบถามเข้ามาจำนวนมาก แต่บริษัทจำเป็นต้องหยุดขายชั่วคราว เพื่อรอดูความชัดเจนของบริษัทประกันต่างชาติก่อน ซึ่งอาจกินเวลายาวนานถึงไตรมาส 2 ปีหน้า” นายวชิระ กล่าว
นายวชิระ กล่าวว่า ที่ผ่านมาบริษัทมีผลิตภัณฑ์ 2 ประเภท ที่ให้การคุ้มครองครอบคลุมภัยน้ำท่วม ได้แก่ ประกันอัคคีภัยปกติ ที่คิดเบี้ยประกันอยู่ที่ 0.15% หรือ 1,500 บาทต่อปี และประกันภัยบ้านอุ่นใจ โฮม พลัส ที่ให้ความคุ้มครองสูงกว่า และคิดเบี้ยประกันอยู่ที่ปีละ 2,000 บาท
อย่างไรก็ตาม จากการสำรวจในพื้นที่ จ.นครสวรรค์ และพระนครศรีอยุธยา ล่าสุดพบว่ามีลูกค้าประกันอัคคีภัยได้รับความเสียหายประมาณ 4,000 ราย มียอดเคลมประกันวันละ 60-70 ราย เฉลี่ยยอดการเคลมรายละ 1-6 หมื่นบาท 
นายวชิระ กล่าวว่า ระยะต่อไปจากนี้จะเริ่มสำรวจความเสียหายในพื้นที่กรุงเทพฯ และปริมณฑล ซึ่งเป็นฐานลูกค้าใหญ่ของบริษัท โดยคาดว่าจะมีลูกค้าที่ได้รับความเสียหายเพิ่มขึ้นไม่ต่ำกว่า 2 หมื่นราย และคาดว่ายอดการเคลมประกันเฉลี่ยต่อรายเพิ่มขึ้นเป็น 1 แสนบาท ทำให้ยอดการเคลมประกันรวมน่าจะไม่ต่ำกว่า 2,000 ล้านบาท
“ตอนนี้บริษัทได้ส่งเจ้าหน้าที่ลงไปในจังหวัดที่น้ำลดแล้ว เพื่อตั้งบูธรับเคลมประกันตามหมู่บ้านที่มีลูกค้าอยู่เยอะ และจะไล่มาในปริมณฑลเฉพาะนนทบุรีกับปทุมธานี ไม่รวมกรุงเทพฯ น่าจะมีมากถึง 2 หมื่นราย เพราะธนาคารไทยพาณิชย์ปล่อยสินเชื่อบ้านแก่ลูกค้าในโซนนี้เยอะ ส่วนใหญ่เป็นกลุ่มบ้านราคาแพง วงเงินเคลมประกันจึงต้องเพิ่มตามไปด้วย” นายวชิระ กล่าว
ก่อนหน้านี้ นายประเวช องอาจสิทธิกุล เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวถึงการที่บริษัทประกันภัยปฏิเสธการต่ออายุกรมธรรม์เมื่อสิ้นสุดอายุการคุ้มครองว่า ผู้ที่จะทำประกันวินาศภัยให้เลือกต่ออายุกรมธรรม์เป็นแบบเฉพาะสำหรับภัยจากอุทกภัยตามที่ได้ตกลงกันไว้ หรือซับลิมิต แทนการทำประกันภัยแบบเต็มวงเงิน 
“เดิมทีการซื้อประกันภัยจะซื้อแบบวงเงินเต็มจำนวน แล้วประกันครอบคลุมหมดทั้งอัคคีภัยและอุทกภัย แต่สถานการณ์ตอนนี้จะให้บริษัทประกันรับทำประกันทั้งหมดคงไม่ได้ ที่เคยทำประกันบ้าน 1 ล้านบาทเต็ม อาจจะประกันบ้านเพียงบางส่วน อีกส่วนเจ้าของบ้านก็จะดูแลปกป้องไม่ให้ได้รับผลกระทบ ซึ่งจะเป็นทางเลือกให้ผู้ทำประกันรับทำประกันได้บ้าง” นายประเวช กล่าว
ทั้งนี้ เป็นที่แน่ชัดว่า ในปี 2555 บริษัทประกันภัยต่อจะมีการปรับเพิ่มเบี้ยประกันภัยของประกันความเสี่ยงภัยทรัพย์สินขึ้นอีกหลายเท่าตัว โดยเฉพาะในพื้นที่ที่ถูกน้ำท่วม รวมถึงพื้นที่เสี่ยงแน่นอน ส่วนพื้นที่ไม่เสี่ยงเบี้ยประกันภัยก็ยังคงไม่มีการปรับเพิ่ม